ສປຊ ຮຽກຮ້ອງໃຫ້ນາໆຊາດ ສືບຕໍ່ສະໜັບສະໜຸນ ກອງທຶນຕ້ານເອດສ໌ ຂອງໂລກ (ເບິ່ງວີດີໂອແລະສະໄລດ໌)
ເນື່ອງໃນໂອກາດ ວັນຕໍ່ຕ້ານໂຣກເອດສ໌ຂອງໂລກ ສະຫະປະຊາຊາດ ຮຽກຮ້ອງໃຫ້ສືບຕໍ່ ສະໜັບສະໜຸນ ກອງທຶນຕ້ານເອດສ໌
ເລຂາທິການໃຫຍ່ອົງການສະຫະປະຊາຊາດທ່ານ Ban Ki-moon ກ່າວວ່າໃນທີ່ສຸດໂລກ ແມ່ນຢູ່ໃນທ່າພ້ອມແລ້ວທີ່ຈະລຶບລ້າງໂຣກເອດສ໌ ແຕ່ທ່ານກໍກ່າວວ່າ ເງິນທຶນຈະເປັນເລື່ອງ ທີ່ຫຼໍ່ແຫຼມສຳຄັນສຳລັບຄວາມກ້າວໜ້າໃນການປາບປາມໂຣກລະບາດດັ່ງກ່າວໃນອະນາຄົດ ໃນຖະແຫຼງການສະບັບນຶ່ງເນື່ອງໃນໂອກາດວັນຕໍ່ຕ້ານໂຣກເອດສ໌ຂອງໂລກໃນວັນພະຫັດມື້ ນີ້ທ່ານ Ban ຮຽກຮ້ອງໃຫ້ນາໆຊາດບໍລິຈາກເງິນໃຫ້ໄດ້ປະມານ 24 ພັນລ້ານໂດລາຕໍ່ປີທີ່ ຈຳເປັນສຳລັບໃຫ້ການສະໜັບສະໜຸນ ແກ່ໂຄງການລິເລີ່ມຕ່າງໆໃນການຕໍ່ຕ້ານໂຣກເອດສ໌ ຂອງໂລກ ພວກນັກສັງເກດການຫຼາຍຄົນມີຄວາມວິຕົກກັງວົນຢ້ານວ່າ ການດຳເນີນຄວາມພະຍາຍາມ ຕໍ່ຕ້ານໂຣກເອດສ໌ຂອງໂລກອາດຈະປະເຊີນກັບການຕັດຊ່ອຍເຫຼືອຢ່າງໜັກ ໃນຂະນະທີ່ລັດ ຖະບານຂອງປະເທດຕ່າງໆໃນຢູໂຣບແລະສະຫະລັດ ພະຍາຍາມທີ່ຈະຕັດການຂາດດຸນງົບ ປະມານລົງ ທ່ານ Kumar Chandiramani ຈາກກຸ່ມຊ່ອຍເຫຼືອ ນາຍແພດບໍ່ມີພົມແດນກ່າວວ່າ ອົງ ການຂອງທ່ານມີຄວາມວິຕົກກັງວົນ ກ່ຽວກັບຄວາມເປັນໄປໄດ້ໃນການທີ່ຈະບໍ່ໄດ້ຮັບຄວາມ ຊ່ອຍເຫຼືອພຽງພໍ ລາຍງານສະບັບນຶ່ງຂອງອົງການສະຫະປະຊາຊາດ ທີ່ນຳອອກເຜີຍແຜ່ ໃນມື້ວັນພຸດວານນີ້ ແຈ້ງວ່າ ການໃຫ້ເງິນສະໜັບສະໜຸນທັງພາຍໃນແລະຕ່າງປະເທດສຳຫຼັບຕໍ່ຕ້ານ HIV ເຊື້ອ ໄວຣັສທີ່ພາໃຫ້ເປັນໂຣກເອດສ໌ນັ້ນ ໄດ້ຫຼຸດຈາກ 15 ພັນ 900 ລ້ານໂດລາ ໃນປີ 2009 ລົງມາເປັນ 15 ພັນລ້ານໂດລາໃນປີ 2010 ຊຶ່ງເປັນຂີດໝາຍທີ່ສະຫະປະຊາຊາດເວົ້າວ່າ ມີຄວາມຈຳເປັນສຳລັບການຮັບມືແບບຮອບດ້ານຢູ່ໃນທົ່ວໂລກ ລາຍງານສະບັບນີ້ພົບວ່າ ຈຳນວນຜູ້ຕິດເຊື້ອ HIV ໃໝ່ ໄດ້ຫຼຸດລົງ 15% ໃນຮອບທົດສະ ວັດຜ່ານມາ ແຕ່ໃນຂະນະດຽວກັນກໍພົບວ່າ ຈຳນວນຜູ້ຕິດເຊື້ອໃໝ່ ໄດ້ເພີ່ມຂຶ້ນ 250% ໃນ ຮອບທົດສະວັດຜ່ານມາຢູ່ໃນຢູໂຣບຕາເວັນອອກແລະເອເຊຍກາງ ອົງການສະຫະປະຊາຊາດກະປະມານວ່າ ມີ 34 ລ້ານຄົນຢູ່ໃນທົ່ວໂລກຕິດເຊື້ອ HIV ຢູ່ໃນ ທົ່ວໂລກເວລານີ້